Talibani odbacuju poziv predsjednika Busha da izruče bin Ladena (21/9/01) - 2001-09-21
91 posto Amerikanaca odobrava način na koji predsjednik Bush pristupa američkom odgovoru na nedavne napade
Vlasti Talibana u Afganistanu odbacile su poziv predsjednika Busha da izruče Osamu bin Ladena. Talibanski veleposlanik u Pakistanu izjavio je danas na tiskovnoj konferenciji da Talibani neće izručiti bin Ladena, dok ne dobiju dokaze o njegovoj umiješanosti u nedavne napade. Prema njegovim riječima, preporuka afganistanskih islamskih svećenika da se bin Ladena nagovori da dobrovoljno napusti zemlju nije obvezujuća za vladu. Talibanski je veleposlanik također kazao da nema nikakvih informacija o tome gdje se sada nalazi bin Laden. U međuvremenu, visoko povjerenstvo Ujedinjenih naroda za izbjeglice pozvalo je susjedne zemlje da ne zatvaraju granice prema Afganistanu izbjeglicama koje bježe u strahu od mogućih američkih vojnih napada. U međuvremenu, najnovije ankete, provedena nakon sinoćnjeg predsjednikovog obraćanja naciji, pokazuju da 91 posto Amerikanaca odobrava način na koji predsjednik Bush pristupa američkom odgovoru na nedavne napade. Sličan postotak ispitanika izražava podršku za poduzimanje vojne akcije protiv organizacija ili država odgovornih za napade. Gotovo dvije trećine njih također želi da se izvrše vojni udari na druge terorističke organizacije i države koje ih podržavaju. 57 posto anketiranih smatra da će vojna akcija trajati nekoliko godina, dok ih 38 posto vjeruje da će trajati godinu dana ili kraće. Anketa, koju su proveli Washington Post i televizijska mreža ABC, također pokazuje da je predsjednikov govor pratilo 80 posto odraslih Amerikanaca.